امیر مینائی

امیر مینائی (پیدائش: 21 فروری 1828ء- وفات: 13 اکتوبر 1900ء) اردو مشہور و معروف شاعر و ادیب تھے۔ وہ 1828ء میں شاہ نصیر الدین شاہ حیدر نواب اودھ کے عہد میں لکھنؤ میں پیدا ہوئے۔ امیر احمد نام مولوی کرم محمد کے بیٹے اور مخدوم شاہ مینا کے خاندان سے تھے۔ لکھنؤ میں پیداہوئے درسی کتب مفتی سعد اللہ اور ان کے ہمعصر علمائے فرنگی محل سے پڑھیں۔ خاندان صابریہ چشتیہ کے سجادہ نشین حضرت امیر شاہ سے بیعت تھی۔ شاعری میں اسیر لکھنوی کے شاگرد ہوئے۔ 1852ء میں نواب واجد علی شاہ کے دربار میں رسائی ہوئی اور حسب الحکم دو کتابیں شاد سلطان اور ہدایت السلطان تصنیف کیں۔ 1857ء کے بعد نواب یوسف علی خاں کی دعوت پر رامپور گئے۔ ان کے فرزند نواب کلب علی خاں نے اُن کو اپنا استاد بنایا۔ نواب صاحب کے انتقال کے بعد رامپور چھوڑنا پڑا۔ 1900 میں حیدرآباد گئے وہاں کچھ دن قیام کیا تھا۔ کہ بیمار ہو گئے۔ اور وہیں انتقال کیا۔

 تصنیفات 
متعدد کتابوں کے مصنف تھے۔ ایک دیوان غیرت بہارستان، 1857ء کے ہنگامے میں ضائع ہوا۔ موجودہ تصانیف میں دو عاشقانہ دیوان مراۃ الغیب، صنم خانہ عشق اور ایک نعتیہ دیوان محامد خاتم النیین ہے۔ دو مثنویاں نور تجلی اور ابرکرم ہیں۔ ذکرشاہ انبیا بصورت مسدس مولود شریف ہے۔ صبح ازل آنحضرت کی ولادت اور شام ابد وفات کے بیان میں ہے۔ چھ واسوختوں کاایک مجموعہ بھی ہے۔ نثری تصانیف میں انتخاب یادگار شعرائے رامپور کا تذکرہ ہے، جو نواب کلب علی خان کے ایما پر 1890ء میں لکھا گیا۔ لغات کی تین کتابیں ہیں۔ سرمہ بصیرت ان فارسی عربی الفاظ کی فرہنگ ہے جو اردو میں غلط مستعمل ہیں۔ بہار ہند ایک مختصر نعت ہے۔ سب سے بڑا کارنامہ امیر اللغات ہے جس کی دو جلدیں الف ممدودہ و الف مقصورہ تک تیار ہو کر طبع ہوئی تھیں کہ انتقال ہو گیا۔سرفراز علی رضوی: ماخذات (احوال شعرا و مشاہیر) جلد سوم، ص 271-272، انجمن ترقی اردو پاکستان، 1987ء
 حوالہ جات 

زمرہ:1828ء کی پیدائشیں
زمرہ:1900ء کی وفیات
زمرہ:اتر پردیش کے شعرا
زمرہ:اردو شعرا
زمرہ:اردو محققین
زمرہ:اسلامی شاعری
زمرہ:انیسویں صدی کے شعرا
زمرہ:انیسویں صدی کے ہندوستانی شعرا
زمرہ:بھارتی اردو شعرا
زمرہ:بھارتی مسلم شخصیات
زمرہ:لکھنوی شخصیات
زمرہ:لکھنؤ کے مصنفین
زمرہ:مسلم مصنفین
زمرہ:مسلمان شعراء
زمرہ:نعتیہ شاعر
زمرہ:اردو مصنفین
زمرہ:انیسویں صدی کے ہندوستانی مسلمان
زمرہ:1829ء کی پیدائشیں
زمرہ:1901ء کی وفیات